Quoniam ea que scripture tenor designat non facile oblivioni traduntur ea ratione per hanc scripturam presentium et posterorum noticie commendo quod ego Herveius Verziaci dominus quicquid habebam et habere debebam vel calumniabar apud Desten et in omnibus eius appendiciis in terris cultis et incultis, in pascuis, in pratis, in aquis, in nemoribus, in iusticia ville et in omnibus aliis rebus ecclesie Sancte Marie Cistercii et fratribus ibidem Deo servientibus donavi et perpetuo possidendum tradidi et contra universos qui aliquid horum calumpniari vellent me meosque firmam et fidelem garantiam ferre omni tempore promisi. Hugo autem Montis Sancti Johannis dominus gener videlicet meus quem heredem castri Verziacensis constitui hoc laudavit et concessit in manu domni Gilleberti abbatis Cistercii. Hoc audivi ego et laudavi et Johannes de Savingi decanus Divionensis, Guilencus Sancti Philiberti capellanus, Guichardus cellerarius Cistercii, Johannes conversus, Artaldus de Sancto Preiecto nepos meus, Wirricus Crassus. Mee vero donationi quam ante feceram interfuerunt ipse abbas Cistercii G, Robertus prior Cistercii, Arnaldus cellerarius, Aymericus prior de Gille, Hugo de Villa. Filia etiam mea Helisabeth uxor ipsius Hugonis de Monte Sancti Johannis hoc itidem concessit et confirmavit apud Montem Sancti Johannis precibus meis in presentia mariti sui in manu Galonis abbatis Buxerie et Vichardi cellerarii Cistercii. Testes : Galterius conversus, Odo conversus, Galterius de Maire capellanus, Richaldus presbiter de Salmasia, Virricus et Lebaldus Crassus de Verge, Artaldus de Sancto Preiecto, Guido de Furno, Vichardus de Varennis, Gauterius de Aguilli et filius eius Renaudus et alii. Et ne aliquis inimicus Dei et meus aliquam umquam occasionem susurrandi contra hec assumere valeat sigillo meo hanc donationem confirmavi. Insuper et sigillo pastoris mei Henrici Eduensis episcopi consignari feci. Anno ab Incarnatione Domini Mo Co LXo VIIo.